Irina Vereshchukning so‘zlariga ko‘ra, kombinatda mingga yaqin tinch aholi va 500 nafar yarador harbiy bor. Foto: Reuters Ukraina bosh vaziri o‘rinbosari Irina Vereshchuk Rossiyani Mariupoldagi «Azovstal» metallurgiya kombinatidan zudlik bilan gumanitar yo‘lak tashkil etishga chaqirdi. «Rossiyaliklardan Mariupoldagi «Azovstal» kombinatidan tezkor gumanitar yo‘lak tashkil etishni talab qilamiz! U yerda mingga yaqin tinch aholi va 500 nafar yarador harbiy bor. Ularning barchasini bugunoq “Azovstal”dan olib chiqish kerak», – dedi Vereshchuk. U jahon yetakchilari va xalqaro hamjamiyatni butun sa’y-harakatlarni “Azovstal”ga qaratishga chaqirdi. «Hozirda bu gumanitar harakatlar uchun hal qiluvchi nuqta!», - deb ta’kidladi u. Avvalroq Rossiya prezidenti Vladimir Putin mudofaa vaziri Sergey Shoygu bilan uchrashuvida Mariupoldagi sanoat zonalarini shturm qilish maqsadga muvofiq emasligini aytib, uni bekor qilishni buyurgandi.